Koedoebul doen ‘inkopies’ in NamibiëDie koedoebul het reguit op die groenterak afgepeil (Foto: Die Republikein) ŉ Koedoebul het vandeesweek mense se monde laat oophang toe hy doodluiters “inkopies” by ŉ winkel in Karibib in Namibië gedoen het. Die Republikein het berig dié winkel, waarvan die naam nie bekend is nie, behoort aan Bernard en Engela Pieters. Pieters het aan dié koerant gesê die voorval het skuins ná 08:00 Sondagoggend gebeur. Hy was aanvanklik onseker oor ŉ gedruis in die winkel wat hy uit sy kantoor kon hoor, maar het kort daarna op die koedoebul afgekom. Pieters het gesê die bul was veral geïnteresseerd in die groenterak en spesifiek die piesangs. Die koedoebul (Foto: Die Republikein) Hy het egter gesukkel om enigiets gehap te kry omdat sy pote konstant op die teëlvloer gegly het. Die winkelpersoneel kon die koedoe uit die winkel jaag. Pieters het ook vertel dié koedoebul se nuuskierigheid is heel waarskynlik die gevolg van die voortslepende droogte in Namibië. Die koedoebul kon egter nie te dors gewees het nie, want hy is blitsig verby die drankwinkel. Bron: Die Republikein